### NN 72/2017 (21.7.2017.), Pravilnik o izgledu i sadržaju službenih iskaznica i značaka službenika Porezne uprave

Ministarstvo financija

1751

Na temelju članka 13. stavka 7. Zakona o Poreznoj upravi (»Narodne novine« broj 115/16., dalje u tekstu: Zakon), ministar financija donosi

PRAVILNIK

O IZGLEDU I SADRŽAJU SLUŽBENIH ISKAZNICA I ZNAČAKA SLUŽBENIKA POREZNE UPRAVE

I. OPĆE ODREDBE

Članak 1.

(1) Ovim se Pravilnikom uređuje izgled, sadržaj, način izdavanja te uporaba i čuvanje službenih iskaznica i značaka službenika Porezne uprave.

(2) Predlošci službenih iskaznica i značke iz stavka 1. ovoga članka sastavni su dio ovoga Pravilnika.

II. IZGLED I SADRŽAJ SLUŽBENIH ISKAZNICA

Članak 2.

Službene iskaznice (dalje u tekstu: iskaznice) izrađuju se tehnikom obostranog zaštitnog tiska, od višeslojnog PVC materijala u obliku plastične kartice pravokutnog oblika veličine 85,6x53,98 mm, ID 1 formata, sukladno normi ISO/IEC 7810, a prevladavajuća boja iskaznice je siva.

Članak 3.

(1) Prednja strana (lice) iskaznice sa slovnom oznakom od »A« do »G« sadrži:

– na gornjoj lijevoj strani grb Republike Hrvatske

– desno od grba tekst: »REPUBLIKA HRVATSKA, MINISTARSTVO FINANCIJA, POREZNA UPRAVA«

– ispod grba tekst: »SLUŽBENA ISKAZNICA«, vrstu poslova te ime i prezime službenika

– desno od naziva prazan prostor za fotografiju u boji dimenzija 22x28 mm

– ispod fotografije crnom bojom ispisan serijski broj iskaznice i odgovarajuća slovna oznaka ispred serijskog broja

– grafičke elemente vidljive u zaštitnom dizajnu kartice.

(2) Vrste poslova i odgovarajuće slovne oznake iz stavka 1. ovoga članka su:

− »POREZNI NADZOR« i slovna oznaka »A«

− »SUZBIJANJE POREZNIH PRIJEVARA« i slovna oznaka »B«

− »NAPLATA I OVRHA« i slovna oznaka »C«

− »UNUTARNJI NADZOR« i slovna oznaka »D«

− »POSTUPAK PROVJERE« i slovna oznaka »E«

− »FINANCIJSKE ISTRAGE« i slovna oznaka »F«

− »UNUTARNJA REVIZIJA« i slovna oznaka »G«.

Članak 4.

Poleđina (naličje) iskaznice sa slovnom oznakom od »A« do »G« sadrži:

– u gornjem dijelu naznaku »OVLASTI«, a ispod naznake popis ovlasti službenika nositelja iskaznice sukladno članku 13. stavcima 1., 2., 3. i 4. Zakona

– u donjem lijevom kutu ispisano mjesto i datum izdavanja

– u donjem dijelu u sredini otisnute oznake M. P. i pečat Ministarstva financija

– u donjem desnom kutu potpis ministra.

III. IZGLED I SADRŽAJ SLUŽBENE ZNAČKE

Članak 5.

(1) Službena značka (dalje u tekstu: značka) izrađena je od kovine na podlozi od mjedi i veličine je 65x60 mm. Vanjski rub značke je u obliku hrvatskog pletera izveden u reljefu (kromiran). U središnjem dijelu značke nalazi se pozlaćeni grb Republike Hrvatske, a polja unutar grba izrađena su crvenim i bijelim emajlom. U sredini lijevo od grba nalazi se grafički znak u obliku otvorene knjige s perom, a desno vaga. Iznad grba su u plavom emajlu ovalno ispisane riječi: »REPUBLIKA HRVATSKA, MINISTARSTVO FINANCIJA«, a ispod grba su ovalno ispisane riječi: »POREZNA UPRAVA«.

(2) U donjem dijelu značke nalazi se niklana lenta na kojoj je plavim emajlom ispisana odgovarajuća slovna oznaka iz članka 3. stavka 2. ovoga Pravilnika i serijski broj značke.

IV. UPORABA I ČUVANJE SLUŽBENIH ISKAZNICA I ZNAČKE

Članak 6.

(1) Službenicima je iskaznicu i/ili značku dopušteno upotrijebiti samo u skladu s danim ovlastima i u službene svrhe te je iste zabranjeno davati drugoj osobi.

(2) Iskaznicom i/ili značkom dokazuje se identitet, službeno svojstvo i ovlasti službenika, a predočuju se poreznom obvezniku odnosno službeniku i namješteniku Porezne uprave na početku postupka.

(3) Pri obavljanju službenih poslova radi predstavljanja, iskaznicu i značku nose i službenici s posebnim ovlaštenjima na položaju.

(4) Za svaku zlouporabu iskaznice i značke utvrđuje se povreda službene dužnosti i kaznena odgovornost sukladno posebnim propisima.

Članak 7.

(1) Iskaznica i značka čuvaju se u trostruko preklopljenom plavom kožnom povezu, a veličina svakoga pregiba je 9x12 cm.

(2) Lijeva strana unutarnjeg pregiba je prozirna i predviđena za iskaznicu, a desna strana za značku. Iznad značke, na kožnom povezu upisan je tekst: »MINISTARSTVO FINANCIJA, POREZNA UPRAVA«.

V. IZDAVANJE ISKAZNICA I ZNAČAKA

Članak 8.

Iskaznice i značke s pripadajućim kožnim povezom izdaje ustrojstvena jedinica za upravljanje ljudskim potencijalima u Ministarstvu financija, Poreznoj upravi, a sukladno članku 13. stavku 5. i 6. Zakona.

Članak 9.

(1) Službenici koji izgube iskaznicu i/ili značku odnosno na drugi način ostanu bez iskaznice i/ili značke, dužni su o tome odmah obavijestiti svog neposredno nadređenog službenika.

(2) Nova iskaznica i/ili značka izdat će se nakon što se izgubljenu ili na drugi način nestalu iskaznicu i/ili značku oglasi nevažećom u »Narodnim novinama«.

(3) Ustrojstvena jedinica u koju je službenik raspoređen dužna je sastaviti izvješće o gubitku ili nestanku iskaznice i/ili značke te ga priložiti zahtjevu za izdavanje nove iskaznice i/ili značke.

Članak 10.

(1) Službeniku kojemu prestane radni odnos u Ministarstvu financija, Poreznoj upravi, dužan je pri primitku rješenja o prestanku radnog odnosa, odnosno o rasporedu na drugo radno mjesto, odmah, a najkasnije u roku osam dana, predati iskaznicu i/ili značku neposredno nadređenom službeniku.

(2) Neposredno nadređeni službenik iz stavka 1. ovoga članka dužan je primljenu iskaznicu i/ili značku dostaviti nadležnoj ustrojstvenoj jedinici za upravljanje ljudskim potencijalima u Ministarstvu financija, Poreznoj upravi.

(3) Službeniku će se privremeno oduzeti iskaznica i/ili značka ako se protiv njega provodi istraga ili je podignuta optužnica, odnosno zbog drugih opravdanih razloga do okončanja postupka.

Članak 11.

O izdanim iskaznicama i značkama ustrojstvena jedinica iz članka 8. ovoga Pravilnika vodi evidenciju koja sadrži:

– naziv ustrojstvene jedinice Porezne uprave kojoj su izdane iskaznice i značke

– broj (količinu) izdanih i danih iskaznica i značaka

– ime i prezime službenika kojemu je izdana iskaznica i značka

– sliku službenika veličine 30 x 35 mm

– osobni identifikacijski broj službenika

– naziv radnog mjesta

– serijski broj iskaznice i značke

– datum izdavanja i preuzimanja iskaznice i značke

– datum povrata i razlog povrata iskaznice i značke

– odjeljak za napomene u kojeg se upisuje podatak o gubitku iskaznice i/ili značke, privremeno oduzimanje iskaznice i značke i slično

– potpis službenika.

VI. PRIJELAZNE I ZAVRŠNE ODREDBE

Članak 12.

(1) Iskaznice i značke izdane prema Pravilniku o obliku i sadržaju službenih iskaznica i značaka službenika Porezne uprave (»Narodne novine« broj 22/15.) vrijedit će do izdavanja novih iskaznica i značaka nakon stupanja na snagu ovoga Pravilnika.

(2) Ministarstvo financija, Porezna uprava će za sve ustrojstvene jedinice Porezne uprave posebnom uputom utvrditi način dodjele i zamjene iskaznice i značke.

Članak 13.

Danom stupanja na snagu ovoga Pravilnika prestaje važiti Pravilnik o obliku i sadržaju službenih iskaznica i značaka službenika Porezne uprave (»Narodne novine« broj 22/15.).

Članak 14.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/16-02/49

Urbroj: 513-07-21-13/17-23

Zagreb, 3. srpnja 2017.

Ministar financija
 dr. sc. Zdravko Marić, v. r.

PRILOG 1

ISKAZNICE SLUŽBENIKA POREZNE UPRAVE

![](/files/_web/sluzbeni-dio/2017/129833/images/5036.jpg)

![](/files/_web/sluzbeni-dio/2017/129833/images/5028.jpg)

![](/files/_web/sluzbeni-dio/2017/129833/images/5023.jpg)

![](/files/_web/sluzbeni-dio/2017/129833/images/5016.jpg)

![](/files/_web/sluzbeni-dio/2017/129833/images/5011.jpg)

![](/files/_web/sluzbeni-dio/2017/129833/images/5004.jpg)

![](/files/_web/sluzbeni-dio/2017/129833/images/4997.jpg)

![](/files/_web/sluzbeni-dio/2017/129833/images/4988.jpg)

PRILOG 2

PREDLOŽAK SLUŽBENE ZNAČKE

![](/files/_web/sluzbeni-dio/2017/129833/images/4980.jpg)